**ИЗВЕШТАЈ**

**Новинар** је особа која се професионално бави прикупљањем и објављивањем вести (извештаја), односно – новинарством.

**Појам новинарство** у почетку се односио на преношење актуелних догађаја широј публици, преко штампаних медија – новина. Са развојем новијих технологија, поготово телевизије и интернета, значење појма се проширило, и данас подразумева све штампане, електронске и дигиталне медије преко којих се преносе актуелна дешавања. Новинар у свету интернета може бити и особа која води јавни дневник, на пример блог, као и фото-репортер.

* Дефиниција - Облик новинарског изражавања у коме се, као у вестима, на јасан, објективан и истинит начин **даје обавештење о неком догађају** или некој **личности** назива се извештај.
* За разлику од вести, извештај је дужи јер се у њему проширују информације, односно он садржи више података.
* Као и вест, извештај мора бити актуелан и одговара на питања КО, ШТА, КАД, ГДЕ, КАКО/ЗАШТО.
* **Разликуј вест и извештај од обавештења**
* Појам обавештење има два значења:

а) текст у коме нас неко обавештава о информацијама од јавног значаја (нпр. обавештење о коришћењу мобилних телефона у школи, о месечном плаћању комуналних услуга, али и о датуму и месту одржавања журке поводом нечијег рођендана и сл.);

б) облици новинског изражавања јесу врста обавештења – вест, извештај, чланак, репортажа, интервју и сл.

**Сазнај више -** Постоје још неки облици новинарског изражавања. Између осталих, то су **чланак и репортажа.** У **чланку** новинар анализира појаве или догађаје с више различитих страна.

Писац **репортаже** комбинује чињенице са описима, личним утисцима и доживљајима учесника у догађају.